02014D0893 — LV — 23.10.2018 — 001.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

►B KOMISIJAS LĒMUMS (2014. gada 9. decembris), ar ko nosaka ekoloģiskos kritērijus ES ekomarķējuma piešķiršanai noskalojamiem kosmētikas līdzekļiem (izziņots ar dokumenta numuru C(2014) 9302) (Dokuments attiecas uz EEZ) (2014/893/ES) (OV L 354, 11.12.2014., 47. lpp)

Grozīts ar:









▼B

KOMISIJAS LĒMUMS

(2014. gada 9. decembris),

ar ko nosaka ekoloģiskos kritērijus ES ekomarķējuma piešķiršanai noskalojamiem kosmētikas līdzekļiem

(izziņots ar dokumenta numuru C(2014) 9302)

(Dokuments attiecas uz EEZ)

(2014/893/ES)







1. pants

Produktu grupa “noskalojami kosmētikas līdzekļi” ietver visas noskalojamās vielas vai maisījumus, uz kuriem attiecas Eiropas Parlamenta un Padomes Regula (EK) Nr. 1223/2009 ( 1 ) un kuri paredzēti saskarei ar epidermu un/vai apmatojumu, un kuru vienīgā vai galvenā funkcija ir tīrīšana (tualetes ziepes, dušas līdzekļi, šampūni), matu stāvokļa uzlabošana (matu kondicionēšanas produkti) vai epidermas aizsargāšana un apmatojuma ieziešana pirms skūšanās (skūšanās līdzekļi).

Produktu grupā “noskalojami kosmētikas līdzekļi” ietver lietošanai sadzīvē un profesionāliem lietojumiem paredzētus produktus.

Šajā produktu grupā neietilpst tādi produkti, kas tirgū īpaši laisti kā dezinficējoši vai antibakteriāli līdzekļi. Pretblaugznu šampūni ir iekļauti.

2. pants

Šajā lēmumā piemēro šādas definīcijas:

1) “izmantotās vielas” ir konservanti, smaržvielas un krāsvielas neatkarīgi no to koncentrācijas, kā arī citas ar nolūku pievienotas vielas, blakusprodukti un izejvielu piemaisījumi, kuru koncentrācija gatavā produkta sastāvā ir vienāda ar vai lielāka par 0,010 % masas;

2) “aktīvais saturs” (AC) ir izmantoto organisko vielu summa produktā (gramos), kas aprēķināta, ņemot vērā visas produkta sastāvdaļas, tostarp propelentus, kas ietverti aerosolos. Abrazīvās vielas netiek ņemtas vērā aktīvā satura aprēķināšanā;

3) “primārais iepakojums” ir iepakojums, kas ir tiešā saskarē ar saturu un kas paredzēts kā tirdzniecības vietā lietotājam vai patērētājam pieejamā mazākā pārdošanas vienība;

(4) “sekundārais iepakojums” ir iepakojums, ko var noņemt no produkta, neskarot tā īpašības, un kas paredzēts noteikta daudzuma pārdošanas vienību grupēšanai tirdzniecības vietā, ja produktus šādā veidā pārdod gala lietotājam vai patērētājam, vai ja iepakojums ir domāts tikai krājumu papildināšanai tirdzniecības vietā.

3. pants

Kritēriji, pēc kuriem šā lēmuma 1. pantā definētajā produktu grupā “noskalojami kosmētikas līdzekļi” ietilpstošam produktam piešķir Regulā (EK) Nr. 66/2010 paredzēto ES ekomarķējumu, un ar šiem kritērijiem saistītās novērtēšanas un verifikācijas prasības ir izklāstītas pielikumā.

▼M1

4. pants

Produktu grupai “noskalojami kosmētikas līdzekļi” noteiktie ekoloģiskie kritēriji un ar tiem saistītās novērtēšanas un verifikācijas prasības ir spēkā līdz 2021. gada 31. decembrim.

▼B

5. pants

Administratīviem mērķiem produktu grupai “noskalojami kosmētikas līdzekļi” piešķir kodu “30”.

6. pants

Lēmumu 2007/506/EK atceļ.

7. pants

1. Atkāpjoties no 6. panta noteikumiem, pirms šā lēmuma pieņemšanas datuma iesniegtos pieteikumus ES ekomarķējuma saņemšanai produktiem, kas ietilpst produktu grupā “ziepes, šampūni un matu kondicionētāji”, novērtē saskaņā ar Lēmumā 2007/506/EK paredzētajiem nosacījumiem.

2. Pieteikumus ES ekomarķējuma saņemšanai produktiem, kas ietilpst produktu grupā “ziepes, šampūni un matu kondicionētāji”, kuri iesniegti divu mēnešu laikā pēc šī lēmuma pieņemšanas, var sagatavot atbilstoši Lēmuma 2007/506/EK kritērijiem vai šajā lēmumā noteiktajiem kritērijiem.

Šos pieteikumus novērtē atbilstoši tiem kritērijiem, saskaņā ar kuriem pieteikumi ir sagatavoti.

3. ES ekomarķējuma licences, kas piešķirtas saskaņā ar Lēmumā 2007/506/EK noteiktajiem kritērijiem, var izmantot 12 mēnešus pēc šā lēmuma pieņemšanas dienas.

8. pants

Šis lēmums ir adresēts dalībvalstīm.









PIELIKUMS

ES EKOMARĶĒJUMA KRITĒRIJI UN NOVĒRTĒŠANAS UN VERIFIKĀCIJAS PRASĪBAS

PAMATPRINCIPI

KRITĒRIJI

Kritēriji ES ekomarķējuma piešķiršanai “noskalojamiem kosmētikas līdzekļiem”

1. Toksicitāte ūdens organismiem: robežatšķaidījums (CDV)

2. Bioloģiskās noārdīšanās spēja

3. Aizliegta vai ierobežota lietojuma vielas un maisījumi

4. Iepakojums

5. Ilgtspējīga palmu eļļas, palmu kodolu eļļas un to atvasinājumu ieguve

6. Piemērotība lietošanai

7. Informācija ES ekomarķējumā

NOVĒRTĒŠANA UN VERIFIKĀCIJA

a) Prasības

Konkrētas novērtēšanas un verifikācijas prasības ir norādītas katram kritērijam atsevišķi.

Ja pieteikuma iesniedzējam jāiesniedz deklarācijas, dokumentācija, analīžu rezultāti, testēšanas pārskati vai citi pierādījumi par atbilstību kritērijiem, tos var sagatavot pieteikuma iesniedzējs vai piegādātājs(-i), vai abi.

Ja iespējams, testēšanu izdara laboratorijās, kuras atbilst Eiropas standarta EN ISO 17025 vai tam ekvivalenta standarta vispārīgajām prasībām.

Vajadzības gadījumā var izmantot citas testēšanas metodes nekā tās, kuras ir norādītas katram kritērijam, ja pieteikumu novērtējošā kompetentā iestāde atzīst šādas metodes par līdzvērtīgām.

Attiecīgā gadījumā kompetentās iestādes var pieprasīt apliecinošus dokumentus un var veikt neatkarīgas verifikācijas.

Papildinājumā minēts mazgāšanas līdzekļu sastāvdaļu datubāzes saraksts (DID saraksts), kurā iekļautas daudzas no plašāk izmantojamajām mazgāšanas līdzekļu un kosmētikas līdzekļu sastāvdaļām. Tā izmantojama datiem, pēc kuriem aprēķina robežatšķaidījumu (Critical Dilution Volume – CDV) un novērtē izmantoto vielu bioloģiskās noārdīšanās spēju. Attiecībā uz vielām, kuru nav DID sarakstā, sniegti norādījumi par to, kā aprēķināt vai ekstrapolēt attiecīgos datus. DID saraksta jaunākā redakcija ir pieejama ES ekomarķējuma tīmekļa vietnē ( 2 ) vai attiecīgo kompetento iestāžu tīmekļa vietnēs.

Kompetentajai iestādei iesniedz šādu informāciju:

i) produkta pilns sastāvs, norādot tirdzniecības nosaukumu, ķīmisko nosaukumu, CAS numuru un INCI nosaukumus, DID numuru ( 3 ), izmantoto vielu daudzumu ar ūdeni un bez tā un visu sastāvdaļu funkciju un formu neatkarīgi no koncentrācijas;

ii) drošības datu lapas par katru izmantoto vielu vai maisījumu saskaņā ar Eiropas Parlamenta un Padomes Regulu (EK) Nr. 1907/2006 ( 4 ).

b) Mērījumu robežvērtības

Attiecībā uz visām izmantotajām vielām, kā noteikts iepriekš, jāievēro atbilstība ekoloģiskajiem kritērijiem, izņemot 3. kritērija b) un c) punktu, kuros noteikts, ka konservantu, krāsvielu un smaržvielu atbilstība jāievēro, ja to koncentrācija gatavā produkta sastāvā ir vienāda ar vai lielāka par 0,010 % masas.

ES EKOMARĶĒJUMA KRITĒRIJI

1. kritērijs. Toksiskums ūdens organismiem: robežatšķaidījums (CDV)

Kopējais produkta toksiskuma CDV nedrīkst pārsniegt 1. tabulā norādītās robežvērtības.







1. tabula CDV robežvērtības Produkts CDV (l/g AC) Šampūni, dušas līdzekļi un šķidrās ziepes 18 000 Cietās ziepes 3 300 Matu kondicionētāji 25 000 Skūšanās putas, skūšanās želejas, skūšanās krēmi 20 000 Skūšanās cietās ziepes 3 300

CDV aprēķina pēc šāda vienādojuma:

kur:

weight (i) – ir izmantoto vielu masa (gramos) uz 1 gramu AC (t. i., izmantoto vielu normalizēts īpatsvars AC)

DF (i) – ir izmantotās vielas noārdīšanās koeficients

TF chronic (i) – ir izmantotās vielas toksiskuma koeficients (miligrami/litrā)

Novērtēšana un verifikācija. Pieteikuma iesniedzējs iesniedz produkta CDV aprēķinu. CDV vērtības aprēķināšanas izklājlapa ir pieejama ES ekomarķējuma tīmekļa vietnē. DF un TF-chronic vērtības ir norādītas DID saraksta A daļā. Ja izmantotā viela nav iekļauta DID saraksta A daļā, pieteikuma iesniedzējam jāaprēķina vērtības atbilstoši norādījumiem DID saraksta B daļā un jāpievieno saistītā dokumentācija (papildu informācijai skatīt papildinājumu).

2. kritērijs. Bioloģiskās noārdīšanās spēja

a) Virsmaktīvo vielu bioloģiskās noārdīšanās spēja

Visām virsmaktīvajām vielām jābūt bioloģiski viegli noārdāmām aerobos apstākļos un bioloģiski noārdāmām anaerobos apstākļos.

b) Izmantoto organisko vielu bioloģiskās noārdīšanās spēja

Visu izmantoto organisko vielu saturs produktā, kuras aerobos apstākļos bioloģiski nenoārdās (nepiemīt vieglas bionoārdīšanās spēja) (aNBO) un/vai anaerobos apstākļos bioloģiski nenoārdās (anNBO), nedrīkst pārsniegt 2. tabulā norādītās robežvērtības.







2. tabula aNBO un anNBO robežvērtības Produkts aNBO (mg/g AC) anNBO (mg/g AC) Šampūni, dušas līdzekļi un šķidrās ziepes 25 25 Cietās ziepes 10 10 Matu kondicionētāji 45 45 Skūšanās putas, skūšanās želejas, skūšanās krēmi 70 40 Skūšanās cietās ziepes 10 10

Novērtēšana un verifikācija. Pieteikuma iesniedzējs iesniedz dokumentāciju par virsmaktīvo vielu bioloģiskās noārdīšanās spēju, kā arī produkta aNBO un anNBO vērtības aprēķinu. Produkta aNBO un anNBO vērtības aprēķināšanai izmantojamā izklājlapa ir pieejama ES ekomarķējuma tīmekļa vietnē.

Gan virsmaktīvajām vielām, gan arī aNBO un anNBO atbilstošās vērtības jānorāda ar atsauci uz DID sarakstu. Par izmantotajām vielām, kas nav iekļautas DID sarakstā, atbilstīgi papildinājuma norādījumiem iesniedz attiecīgo informāciju no literatūras vai citiem avotiem vai atbilstīgus testēšanas rezultātus, kas rāda, ka šīm vielām piemīt bioloģiskās noārdīšanās spēja aerobos un anaerobos apstākļos.

Ja nav pieejama iepriekšminētajām prasībām atbilstoša dokumentācija, izmantoto vielu, kas nav virsmaktīva viela, var atbrīvot no prasības par noārdīšanās spēju anaerobos apstākļos, ja tai piemīt viens no šādiem trijiem īpašību kopumiem:

1) viegli noārdās un ir ar zemu adsorbcijas pakāpi (A < 25 %);

2) viegli noārdās un ir ar augstu desorbcijas pakāpi (D > 75 %);

3) viegli noārdās un nav bioakumulatīva.

Absorbcijas/desorbcijas testēšanu var veikt atbilstoši Ekonomiskās sadarbības un attīstības organizācijas (OECD) 106. vadlīnijām.

3. kritērijs. Aizliegta vai ierobežota lietojuma vielas un maisījumi

a) Konkrētas aizliegta lietojuma izmantotās vielas un maisījumi

Produkta sastāvā un tajā iekļauta maisījuma sastāvā nedrīkst iekļaut šādas izmantotās vielas un maisījumus:

i) alkilfeniletoksilāti (APEO) un citi alkilfenilatvasinājumi;

ii) nitriltriacetāts (NTA);

iii) borskābe, borāti un perborāti;

iv) nitromuskusi un policikliskie muskusi;

v) oktametilciklotetrasiloksāns (D4);

vi) butilhidroksitoluols (BHT);

vii) etilēndiamīntetraacetāts (EDTA) un tā sāļi un viegli bioloģiski nenoārdāmi fosfonāti;

viii) šādi konservanti: triklozāns, parabēns, formaldehīds un formaldehīdu izdalošas vielas;

ix) šādas smaržvielas un smaržvielu maisījumu sastāvdaļas: hidroksiizoheksil 3-cikloheksēnkarboksaldehīds (HICC), atranols un hloratranols;

x) mikroplastikāts;

xi) nanosudrabs.

Novērtēšana un verifikācija. Pieteikuma iesniedzējs iesniedz parakstītu atbilstības deklarāciju un attiecīgā gadījumā maisījumu ražotāju deklarācijas, kurās apstiprināts, ka šeit minētās vielas un/vai maisījumi nav iekļauti produkta sastāvā.

b) Bīstamās vielas un maisījumi

Saskaņā ar Regulas (EK) Nr. 66/2010 6. panta 6. punktu ES ekomarķējumu nedrīkst piešķirt produktiem, kuri satur vielas, kas atbilst kritērijiem par iekļaušanu 3. tabulā norādītajā bīstamības apzīmējumu vai riska frāžu klasifikācijā saskaņā ar Eiropas Parlamenta un Padomes Regulu (EK) Nr. 1272/2008 ( 5 ) vai Padomes Direktīvu 67/548/EK ( 6 ), vai vielas, kas minētas Regulas (EK) Nr. 1907/2006 57. pantā. Ja robežvērtība, pēc kuras vielu vai maisījumu klasificē kādā bīstamības klasē, atšķiras no riska frāzes robežvērtības, ņem vērā pirmo robežvērtību. 3. tabulā minētās riska frāzes galvenokārt attiecas uz vielām. Tomēr, ja nevar iegūt informāciju par vielām, piemēro maisījumu klasifikācijas noteikumus.

3. kritērija b) punkts neattiecas uz tādām vielām vai maisījumiem, kas pārstrādē maina īpašības un tādējādi zaudē bioloģisko pieejamību vai ar kurām notiek tādas ķīmiskas pārvērtības, kas novērš iepriekš konstatēto bīstamību.

3. tabula







Bīstamības apzīmējumi un riska frāzes Bīstamības apzīmējums Riska frāze H300 Norijot iestājas nāve R28 H301 Toksisks, ja norīts R25 H304 Var izraisīt nāvi, ja norīts vai iekļūst elpceļos R65 H310 Nonākot saskarē ar ādu, iestājas nāve R27 H311 Toksisks, ja nonāk saskarē ar ādu R24 H330 Ieelpojot iestājas nāve R23/26 H331 Ieelpojot ir toksisks R23 H340 Var izraisīt ģenētiskus bojājumus R46 H341 Ir aizdomas, ka var izraisīt ģenētiskus bojājumus R68 H350 Var izraisīt vēzi R45 H350i Ieelpojot var izraisīt vēzi R49 H351 Ir aizdomas, ka var izraisīt vēzi R40 H360F Var negatīvi ietekmēt auglību R60 H360D Var nodarīt kaitējumu nedzimušam bērnam R61 H360FD Var negatīvi ietekmēt auglību. Var nodarīt kaitējumu nedzimušam bērnam R60/61/60-61 H360Fd Var negatīvi ietekmēt auglību. Ir aizdomas, ka var nodarīt kaitējumu nedzimušam bērnam R60/63 H360Df Var nodarīt kaitējumu nedzimušam bērnam. Ir aizdomas, ka negatīvi ietekmē auglību R61/62 H361f Ir aizdomas, ka negatīvi ietekmē auglību R62 H361d Ir aizdomas, ka var nodarīt kaitējumu nedzimušam bērnam R63 H361fd Ir aizdomas, ka negatīvi ietekmē auglību. Ir aizdomas, ka var nodarīt kaitējumu nedzimušam bērnam R62-63 H362 Var nodarīt kaitējumu ar krūti barotam bērnam R64 H370 Rada orgānu bojājumus R39/23/24/25/26/27/28 H371 Var izraisīt orgānu bojājumus R68/20/21/22 H372 Rada orgānu bojājumus ilgstošas vai atkārtotas iedarbības rezultātā R48/25/24/23 H373 Var izraisīt orgānu bojājumus ilgstošas vai atkārtotas iedarbības rezultātā R48/20/21/22 H400 Ļoti toksisks ūdens organismiem R50 H410 Ļoti toksisks ūdens organismiem ar ilglaicīgām sekām R50-53 H411 Toksisks ūdens organismiem ar ilglaicīgām sekām R51-53 H412 Kaitīgs ūdens organismiem ar ilglaicīgām sekām R52-53 H413 Var radīt ilglaicīgas kaitīgas sekas ūdens organismiem R53 EUH059 Bīstams ozona slānim R59 EUH029 Saskaroties ar ūdeni, izdala toksiskas gāzes R29 EUH031 Saskaroties ar skābēm, izdala toksiskas gāzes R31 EUH032 Saskaroties ar skābēm, izdala ļoti toksiskas gāzes R32 EUH070 Toksisks saskarē ar acīm R39-41







Sensibilizējošas vielas H334: Ja ieelpo, var izraisīt alerģiju vai astmas simptomus vai apgrūtināt elpošanu R42 H317: Var izraisīt alerģisku ādas reakciju R43

Attiecībā uz noskalojamiem kosmētikas līdzekļiem 4. tabulā minētajām vielām nepiemēro Regulas (EK) Nr. 66/2010 6. panta 6. punktā minēto pienākumu, ja ir piemērots minētās regulas 6. panta 7. punkts.







4. tabula Vielas, attiecībā uz kurām piešķirta atkāpe Vielas Bīstamības apzīmējumi Riska frāzes Virsmaktīvās vielas (kopējā koncentrācijā < 20 % no gatavā produkta) H412: Kaitīgs ūdens organismiem ar ilglaicīgām sekām H413: Var radīt ilglaicīgas kaitīgas sekas ūdens organismiem R52-53 R53 Smaržvielas (1) H412: Kaitīgs ūdens organismiem ar ilglaicīgām sekām H413: Var radīt ilglaicīgas kaitīgas sekas ūdens organismiem R52-53 R53 Konservanti (2) H411: Toksisks ūdens organismiem ar ilglaicīgām sekām H412: Kaitīgs ūdens organismiem ar ilglaicīgām sekām H413: Var radīt ilglaicīgas kaitīgas sekas ūdens organismiem R51-53 R52-53 R53 Cinka piritions (ZPT), ko izmanto pretblaugznu šampūnos H400 Ļoti toksisks ūdens organismiem R50 (*1) Atkāpe attiecas tikai uz 3. kritērija b) punktu. Smaržvielām jāatbilst 3. kritērija d) punktam. (*2) Atkāpe attiecas tikai uz 3. kritērija b) punktu. Konservantiem jāatbilst 3. kritērija e) punktam.

Novērtēšana un verifikācija. Pieteikuma iesniedzējs pierāda atbilstību 3. kritērija b) punktam attiecībā uz jebkuru izmantoto vielu vai maisījumu, kura koncentrācija produktā ir lielāka par 0,010 %.

Pieteikuma iesniedzējs iesniedz atbilstības deklarāciju, vajadzības gadījumā pievienojot izejvielu ražotāja(-u) deklarācijas, ka neviena no šīm izmantotajām vielām un/vai maisījumiem tādā formā(-ās) vai fizikālā(-os) stāvoklī(-ļos), kā tie ir produktā, neatbilst kritērijiem, lai klasificētu ar vienu vai vairākiem 3. tabulā minētajiem bīstamības apzīmējumiem vai riska frāzēm.

Lai pamatotu deklarāciju par to, ka izmantotās vielas un/vai maisījumi nav klasificēti, sniedz šādu tehnisku informāciju par izmantoto vielu un/vai maisījumu formu(-as) un fizikālo stāvokli, kā tie ir produktā:

i) vielām, kas nav reģistrētas saskaņā ar Regulu (EK) Nr. 1907/2006 un/vai kurām vēl nav harmonizētas CLP klasifikācijas: informācija, kas atbilst minētās regulas VII pielikumā minētajām prasībām;

ii) vielām, kas ir reģistrētas saskaņā ar Regulu (EK) Nr. 1907/2006 un kuras neatbilst prasībām CLP klasifikācijas piešķiršanai: informācija, kas pamatota uz REACH reģistrācijas dokumentāciju un apstiprina to, ka viela nav klasificēta;

iii) vielām, kurām ir harmonizēta klasifikācija vai kuras ir patstāvīgi klasificētas: drošības datu lapas (ja pieejamas). Ja tās nav pieejamas vai viela ir patstāvīgi klasificēta, jāsniedz informācija, kas attiecas uz vielu bīstamības klasifikāciju saskaņā ar Regulas (EK) Nr. 1907/2006 II pielikumu;

iv) attiecībā uz maisījumiem: drošības datu lapas (ja pieejamas). Ja tās nav pieejamas, jānorāda maisījuma klasifikācijas aprēķins saskaņā ar Regulas (EK) Nr. 1272/2008 noteikumiem kopā ar informāciju, kas attiecas uz maisījumu bīstamības klasifikāciju saskaņā ar Regulas (EK) Nr. 1907/2006 II pielikumu.

Attiecībā uz Regulas (EK) Nr. 1907/2006 IV un V pielikumā sarakstos norādītajām vielām, uz kurām neattiecas minētās regulas 2. panta 7. punkta a) un b) apakšpunktā paredzētais reģistrēšanas pienākums, atbilstību 3. kritērija b) punktam var apliecināt, pieteikuma iesniedzējam to deklarējot.

Pieteikuma iesniedzējs iesniedz deklarāciju par tādu izmantoto vielu klātbūtni, kuras atbilst atkāpes piešķiršanas nosacījumiem, vajadzības gadījumā tai pievienojot izejvielu ražotāja(-u) deklarācijas. Vajadzības gadījumā atkāpes piešķiršanai pieteikuma iesniedzējs apstiprina šo izmantoto vielu koncentrāciju gatavajā produktā.

c) Saskaņā ar Regulas (EK) Nr. 1907/2006 59. panta 1. punktu iekļautās izmantotās vielas

No Regulas (EK) Nr. 66/2010 6. panta 6. punktā minētā izņēmuma nepiešķir atkāpi izmantotajām vielām, kuras identificētas kā vielas, kas rada nopietnas bažas, un ir iekļautas Regulas (EK) Nr. 1907/2006 ( 7 ) 59. panta 1. punktā paredzētajā sarakstā, un kuras produktā ir tādā koncentrācijā, kas pārsniedz 0,010 % no masas.

Novērtēšana un verifikācija. Atsauce uz to vielu sarakstu, kas identificētas kā vielas, kas rada nopietnas bažas, ir datēta ar pieteikuma iesniegšanas datumu. Pieteikuma iesniedzējs iesniedz kompetentajai iestādei informāciju par pilnīgu produkta sastāvu. Pieteikuma iesniedzējs iesniedz arī deklarāciju par atbilstību 3. kritērija c) punktam kopā ar saistīto dokumentāciju, piemēram, atbilstības deklarāciju, ko parakstījis materiālu piegādātājs un attiecīgo vielu vai maisījumu drošības datu lapu kopijas.

d) Smaržvielas

i) Produktiem, ko tirgū laiž kā tādus, kas izstrādāti un paredzēti bērniem, jābūt bez smaržvielām.

ii) Visām izmantotajām vielām vai maisījumiem, kas pievienoti produktam kā smaržvielas, jābūt ražotiem un ar tiem jārīkojas atbilstīgi Starptautiskās Smaržvielu asociācijas (IFRA) prakses kodeksam. Šis kodekss atrodams IFRA tīmekļa vietnē: http://www.ifraorg.org. Ražotājam jāievēro IFRA standartu ieteikumi attiecībā uz materiālu aizliegumu, lietošanas ierobežojumiem un norādītajiem tīrības kritērijiem.

Novērtēšana un verifikācija. Pieteikuma iesniedzējs iesniedz parakstītu atbilstības deklarāciju, un vajadzības gadījumā smaržvielas ražotāja deklarāciju.

e) Konservanti

i) Produktā esošie konservanti nedrīkst izdalīt vielas vai noārdīties līdz tādām vielām, kuras ir klasificētas saskaņā ar 3. kritērija b) punkta prasībām.

ii) Produkts var saturēt konservantus, ja tie nav bioakumulatīvi. Konservantu neuzskata par bioakumulatīvu, ja BCF < 100 vai log K ow < 3,0. Ja ir pieejama gan BCF, gan log K ow vērtība, izmanto lielāko izmērīto BCF vērtību.

Novērtēšana un verifikācija. Pieteikuma iesniedzējs iesniedz parakstītu deklarāciju par atbilstību un drošības datu lapu kopijas par katru pievienoto konservantu, kā arī informāciju par tā BCF un/vai log Kow vērtībām.

f) Krāsvielas

Produktā esošās krāsvielas nedrīkst būt bioakumulatīvas. Krāsvielu neuzskata par bioakumulatīvu, ja BCF < 100 vai log K ow < 3,0. Ja ir pieejama gan BCF, gan log K ow vērtība, izmanto lielāko izmērīto BCF vērtību. Ja krāsvielu ir atļauts izmantot pārtikā, dokumentācija par bioakumulatīvo potenciālu nav jāiesniedz.

Novērtēšana un verifikācija. Pieteikuma iesniedzējs iesniedz drošības datu lapu kopijas par katru pievienoto krāsvielu un informāciju par tās BCF un/vai log K ow vērtību vai dokumentāciju, kas apliecina, ka krāsvielu ir atļauts lietot pārtikā.

4. kritērijs. Iepakojums

a) Primārais iepakojums

Primārais iepakojums ir tiešā saskarē ar saturu.

Produktu pārdodot, nav atļauts izmantot papildu iepakojumu, piemēram, kartona kārbu pudelei, izņemot sekundāro iepakojumu, ar kuru apvieno divus vai vairākus produktus (piem., produktu un uzpildes elementu).

Novērtēšana un verifikācija. Pieteikuma iesniedzējs iesniedz parakstītu atbilstības deklarāciju.

b) Iepakojuma ietekmes pakāpe (IIP)

Iepakojuma ietekmes pakāpei (IIP) jābūt mazākai par 0,28 g iepakojuma uz gramu produkta katram iepakojumam, kurā produkts tiek pārdots. Šī prasības neattiecas uz produktiem, kas lietojami pirms skūšanās un kas iepakoti metāla aerosola baloniņos.

IIP aprēķina (katram iepakojumam atsevišķi) šādi:

PIR= (W + (Wrefill × F) + N + (Nrefill × F))/(D + (Drefill × F)),

kur:

W – iepakojuma masa (primārais+ daļa no sekundārā ( 8 ), ieskaitot etiķetes) (g)

Wrefill – atkārtoti uzpildāmā produkta iepakojuma masa (primārais + daļa no sekundārā (8) , ieskaitot etiķetes) (g)

N – neatjaunojamā + nepārstrādātā iepakojuma masa (primārais + daļa no sekundārā (8) , ieskaitot etiķetes) (g)

Nrefill – neatjaunojamā un nepārstrādātā atkārtoti uzpildāmā produkta iepakojuma masa (primārais + daļa no sekundārā (8) , ieskaitot etiķetes) (g)

D – “galvenajā” iepakojumā ietvertā produkta masa (g)

Drefill – atkārtotai uzpildīšanai paredzētā produkta masa (g)

F – atkārtotās uzpildīšanas elementu skaits, kas nepieciešams, lai iegūtu kopējo uzpildāmo daudzumu, ko aprēķina šādi: F = V × R/Vrefill kur: V – galvenā iepakojuma tilpums (ml) Vrefill – atkārtoti uzpildāmā iepakojuma tilpums (ml) R – uzpildāmais daudzums. Galvenā iepakojuma atkārtotas uzpildīšanas reižu skaits. Ja F nav vesels skaitlis, to noapaļo uz augšu līdz nākamajam veselajam skaitlim.

Gadījumā, ja atkārtoti uzpildāmā iepakojuma nav, IIP aprēķina šādi:

PIR = (W + N)/D

Ražotājs norāda paredzēto atkārtotas uzpildīšanas reižu skaitu vai arī izmanto standarta vērtības R = 5 plastmasai un R = 2 kartonam.

Novērtēšana un verifikācija. Pieteikuma iesniedzējs iesniedz produkta IIP aprēķinu. Šo aprēķinu izklājlapa ir pieejama ES ekomarķējuma tīmekļa vietnē. Ja produktu pārdod dažādos iepakojumos (t. i., ar dažādiem tilpumiem), aprēķinu iesniedz par katru iepakojuma izmēru, par kuru tiek piešķirts ES ekomarķējums. Pieteikuma iesniedzējs iesniedz parakstītu deklarāciju par iepakojumā esošu atkārtoti pārstrādāto izejvielu saturu vai atjaunojamas izcelsmes materiālu un piedāvātās uzpildīšanas sistēmas aprakstu, ja tāda ir (uzpildīšanas sistēmas veidi, tilpums). Atkārtoti uzpildāma iepakojuma apstiprināšanai pieteikuma iesniedzējs vai mazumtirgotājs dokumentāri pierāda, ka uzpildes elementi būs pieejami tirgū.

c) Primārā iepakojuma dizains

Primārais iepakojums ir izstrādāts tā, lai produktu būtu viegli un pareizi dozēt (piemēram, lai atvērums iepakojuma augšdaļā nebūtu pārāk plats) un nodrošinātu, ka vismaz 90 % no produkta var viegli izņemt no iepakojuma. Produkta atlikuma daudzumu iepakojumā (R), kam jābūt mazākam par 10 %, aprēķina šādi:

R = ((m2 – m3)/(m1 – m3)) × 100 (%)

kur:

m1 – primārais iepakojums un produkts (g)

m2 – primārais iepakojums un produkta atlikums normālos lietošanas apstākļos (g)

m3 – iztukšots un iztīrīts primārais iepakojums (g)

Novērtēšana un verifikācija. Pieteikuma iesniedzējs iesniedz dozēšanas ierīces aprakstu un pārbaudes ziņojumu, kurā iekļauti rezultāti, kas gūti, nosakot noskalojamā kosmētikas līdzekļa atlikušo daudzumu iepakojumā. Pārbaudes procedūra atlikušā daudzuma noteikšanai ir aprakstīta lietotāja rokasgrāmatā, kas pieejama ES ekomarķējuma tīmekļa vietnē.

d) Otrreizējai pārstrādei piemērota plastmasas iepakojuma dizains

Plastmasas iepakojums ir izstrādāts tā, lai atvieglotu efektīvu pārstrādi, izvairoties lietot iespējamos piesārņotājus vai nesavietojamus materiālus, par kuriem zināms, ka tie kavē atdalīšanu vai atkārtotu pārstrādi vai samazina pārstrādātā materiāla kvalitāti. Etiķete vai apvalks, aizvars un, vajadzības gadījumā, aizturpārklājumi, vai nu atsevišķi, vai kopā, neietver 5. tabulā minētos materiālus un sastāvdaļas.







5. tabula Materiāli un sastāvdaļas, kas nav iepakojuma elementi Iepakojuma elements Izslēgtie materiāli un sastāvdaļas (1) Etiķete vai apvalks — PS etiķete vai apvalks, ko izmanto ar PET, PP vai HDPE pudeli — PVC etiķete vai apvalks ar PET, PP vai HDPE pudeli — PETG etiķete vai apvalks ar PET pudeli — Apvalki, kas izgatavoti no citiem polimēriem nekā pudele — Etiķetes vai apvalki, kas ir metalizēti vai ir piemetināti iepakojumam (iekausētas etiķetes (IML)) Aizvars — PS aizvars kopā ar PET, PP vai HDPE pudeli — PVC aizvars kopā ar PET, PP vai HDPE pudeli — PETG aizvari un/vai aizvara materiāls, kura blīvums ir lielāks nekā 1 g/cm3 kopā ar PET pudeli — Aizvari, kas izgatavoti no metāla, stikla, EVA — Silikona aizvari. Atbrīvojums attiecas uz silikona aizvariem ar blīvumu < 1 g/cm3 kopā ar PET pudeli un uz silikona aizvariem ar blīvumu > 1 g/cm3 kopā ar PP vai HDPE pudeli — Metāla folijas vai vāciņi, kas paliek piestiprinātas pie pudeles vai aizvara pēc produkta atvēršanas Aizturpārklājumi — Poliamīds, EVOH, funkcionāli poliolefīni, metalizēti un gaismu aizturoši aizturpārklājumi (1) EVA – etilēnvinilacetāts, EVOH – etilēnvinilspirts, HDPE – augstblīvuma polietilēns, PET – polietilēna tereftalāts, PETG – polietilēna tereftalāta glikols-modificēts, PP – polipropilēns, PS – polistirols, PVC – polivinilhlorīds

Šī prasība neattiecas uz dozatora sūknīšiem un aerosoliem.

Novērtēšana un verifikācija. Pieteikuma iesniedzējs iesniedz parakstītu atbilstības deklarāciju, norādot iepakojuma materiāla (tostarp trauka, etiķetes vai apvalka, uzlīmju, aizvaru un aizturpārklājuma) sastāvu, un pievieno primārā iepakojuma paraugu.

5. kritērijs. Ilgtspējīga palmu eļļas, palmu kodolu eļļas un to atvasinājumu ieguve

Produktā izmantotajai palmu eļļai un palmu kodolu eļļai un to atvasinājumiem ir jābūt iegūtiem no stādījumiem, kas atbilst ilgtspējīgas apsaimniekošanas kritērijiem, kurus ir izstrādājušas dažādu ieinteresēto personu organizācijas, kurām ir plašs dalībnieku loks, tostarp NVO, ražošanas nozare un valdība.

Novērtēšana un verifikācija. Pieteikuma iesniedzējs iesniedz trešo personu sertifikātus par to, ka produkta ražošanā izmantotā palmu eļļa un palmu kodolu eļļa ir iegūta no ilgtspējīgi apsaimniekotiem stādījumiem. Pieņem tādus sertifikātus, ko izsniegusi RSPO (identitātes saglabāšanas modelis, nošķiršanas jeb segregācijas modelis vai masas bilances modelis) vai līdzvērtīga shēma, kura pamatojas uz dažādu ieinteresēto personu ilgtspējīgas apsaimniekošanas kritērijiem. Palmu eļļas un palmu kodolu eļļas ķīmisko atvasinājumu ( 9 ) ilgtspējību var pierādīt, izmantojot pasūtījuma un pieprasījuma sistēmas (book and claim), piemēram, GreenPalm vai līdzvērtīgu sistēmu.

6. kritērijs. Piemērotība lietošanai

Produkta spēju pildīt savu primāro funkciju (piem., tīrīšana, kondicionēšana) un norādītās sekundārās funkcijas (piem., pretblaugznu iedarbība, krāsu aizsardzība) pierāda ar laboratorijas testu(-iem) vai testu, kurā piedalās patērētāji. Testus veic saskaņā ar “Pamatnostādnēm kosmētikas līdzekļu efektivitātes novērtēšanai” ( 10 ) un instrukcijām lietotāja rokasgrāmatā, kas pieejama ES ekomarķējuma tīmekļa vietnē.

Novērtēšana un verifikācija. Pieteikuma iesniedzējs dokumentē testa protokolu, kas ievērots, lai pārbaudītu produkta iedarbīgumu. Pieteikuma iesniedzēji iesniedz šā protokola rezultātus, kas pierāda to, ka produkts pilda primārās un sekundārās funkcijas, kas norādītas uz produkta etiķetes vai iepakojuma.

7. kritērijs. Informācija ES ekomarķējumā

Fakultatīva etiķete ar teksta logu ietver šādu tekstu:

— Mazāka ietekme uz ūdens ekosistēmām.

— Atbilst stingrām prasībām par bioloģisko noārdīšanos.

— Mazina izlietotā iepakojuma daudzumu.

Norādījumi par fakultatīvās etiķetes ar teksta logu izmantošanu atrodami dokumentā “Guidelines for use of the Ecolabel logo” tīmekļa vietnē:

http://ec.europa.eu/environment/ecolabel/documents/logo_guidelines.pdf

Novērtēšana un verifikācija. Pieteikuma iesniedzējs iesniedz produkta etiķetes paraugu vai iepakojuma maketu, uz kura izvietots ES ekomarķējums, un parakstītu atbilstības deklarāciju.









Papildinājums

Mazgāšanas līdzekļu sastāvdaļu datubāzes (DID) saraksts

DID saraksts (A daļa) ir saraksts, kas satur informāciju par mazgāšanas līdzekļu sastāvā parasti izmantojamo sastāvdaļu toksiskumu ūdens organismiem un bioloģiskās noārdīšanās spēju. Šajā sarakstā ir informācija par daudzu mazgāšanas un tīrīšanas līdzekļos izmantotu vielu toksicitāti un bioloģiskās noārdīšanās spēju. Šis saraksts nav visaptverošs, bet DID saraksta B daļā ir sniegti norādījumi, kas attiecas uz atbilstīgo aprēķinu parametru noteikšanu vielām, kas ir DID sarakstā (piemēram, toksiskuma koeficients (TK) un noārdīšanās koeficients (NK), ko izmanto, lai aprēķinātu toksiskuma robežatšķaidījumu). Šis saraksts ir vispārējs informācijas avots, un vielas, kas ir DID sarakstā, netiek automātiski apstiprinātas lietošanai Eiropas Savienībā ekomarķētos produktos.

DID saraksta A un B daļu var atrast ES ekomarķējuma tīmekļa vietnē:

http://ec.europa.eu/environment/ecolabel/documents/did_list/didlist_part_a_lv.pdf

http://ec.europa.eu/environment/ecolabel/documents/did_list/didlist_part_b_lv.pdf

Ja nav datu par vielas toksiskumu ūdens organismiem un noārdīšanās spēju, TF un DF var novērtēt pēc analoģijas ar struktūras ziņā līdzīgām vielām. Šāda struktūras analoģija jāapstiprina kompetentajai iestādei, kas piešķir ES ekomarķējuma licenci. Alternatīva ir novērtējumu veikt pēc vissliktākā scenārija, izmantojot turpmāk dotos parametrus.

Novērtējums pēc vissliktākā scenārija:







Akūtā toksicitāte Hroniskā toksicitāte Noārdīšanās Izmantotā viela LC50/EC50 SF(acute) TF(acute) NOEC (1) SF(chronic) (1) TF(chronic) DF Aerobos apstākļos Anaerobos apstākļos “Nosaukums” 1 mg/l 10 000 0,0001 0,0001 1 P N (*1) Ja nav pieņemamu hroniskas toksicitātes datu, šīs ailes ir tukšas. Tādā gadījumā TF (chronic) ir definēts kā līdzvērtīgs TF (acute).

Vieglas bioloģiskās noārdīšanās spējas dokumentēšana

Vieglas bioloģiskās noārdīšanās spējas testēšanai izmanto šādas metodes:

1) līdz 2015. gada 1. decembrim:

vieglas bioloģiskās noārdīšanās spējas testēšanas metodes, kas paredzētas Padomes Direktīvā 67/548/EEK, jo īpaši metodes, kas aprakstītas minētās direktīvas V pielikuma C4. daļā, vai tām ekvivalentās ESAO 301 A-F testēšanas metodes, vai ekvivalentas ISO standartos noteiktās testēšanas metodes.

Virsmaktīvām vielām “10 dienu loga” principu nepiemēro. Atbilstības līmeņi ir 70 % (testēšanas metodēm, kas minētas Direktīvas 67/548/EEK V pielikuma C4-A un C4-B daļā, un tām ekvivalentajām ESAO 301 A un E testēšanas metodēm, un ekvivalentajām ISO metodēm) un 60 % (testēšanas metodēm C4-C, D, E un F un tām ekvivalentajām ESAO 301 B, C, D un F metodēm, un ekvivalentajām ISO metodēm);

vai

testēšanas metodes, kas paredzētas Regulā (EK) Nr. 1272/2008;

2) pēc 2015. gada 1. decembra:

testēšanas metodes, kas paredzētas Regulā (EK) Nr. 1272/2008.

Anaerobos apstākļos notiekošas bioloģiskās noārdīšanās dokumentēšana

Anaerobās noārdīšanās spējas testēšanas standartmetodes ir EN ISO 11734, ECETOC Nr. 28 (1988. gada jūnijs), ESAO 311 vai ekvivalenta testēšanas metode, pēc kuras noteiktā pilnīgas noārdīšanās spēja anaerobos apstākļos ir vismaz 60 %. Lai dokumentētu, ka anaerobos apstākļos bioloģiski noārdās vismaz 60 %, var izmantot arī citas testēšanas metodes, kurās modelēti attiecīgie anaerobie apstākļi.

Ekstrapolācija DID sarakstā neiekļautu vielu gadījumā

Ja izmantotās vielas nav iekļautas DID sarakstā, tad, lai dokumentētu bioloģiskās noārdīšanās spēju anaerobos apstākļos, var izmantot turpmāk aprakstīto pieeju.

1) veic pamatotu ekstrapolāciju. Ekstrapolēšanai izmanto testēšanas rezultātus, kas iegūti, nosakot ķīmiskās struktūras ziņā līdzīgas virsmaktīvas vielas galīgās bioloģiskās noārdīšanās spēju anaerobos apstākļos. Ja bioloģiskās noārdīšanās spēja anaerobos apstākļos apstiprināta DID sarakstā iekļautai virsmaktīvajai vielai (vai homologu rindai), var uzskatīt, ka līdzīgai virsmaktīvai vielai arī piemīt bioloģiskās noārdīšanās spēja anaerobos apstākļos (piemēram, bioloģiskās noārdīšanās spēja anaerobos apstākļos ir C12-15 A 1-3 EO sulfātam [DID Nr. 8], un var uzskatīt, ka līdzīga tā būs arī C12-15 A 6 EO sulfātam). Ja bioloģiskās noārdīšanās spēja anaerobos apstākļos virsmaktīvai vielai apstiprināta, izmantojot attiecīgu testēšanas metodi, var uzskatīt, ka struktūras ziņā līdzīgai virsmaktīvai vielai arī piemīt bioloģiskās noārdīšanās spēja anaerobos apstākļos (piemēram, literatūras datus, kas liecina par alkilestera amonija sāļu grupai piederīgu virsmaktīvo vielu bioloģiskās noārdīšanās spēju anaerobos apstākļos, var izmantot, lai dokumentētu bioloģiskās noārdīšanās spēju anaerobos apstākļos citiem četraizvietotajiem amonija sāļiem ar estera saitēm alkilvirknē);

2) veic skrīninga testu, lai noteiktu bioloģiskās noārdīšanās spēju anaerobos apstākļos. Ja vajadzīgi jauni testēšanas rezultāti, izdara skrīninga testu pēc EN ISO 11734, ECETOC Nr. 28 (1988. gada jūnijs), ESAO 311 vai citas ekvivalentas metodes;

3) veic pazeminātas devas bioloģiskās noārdīšanās spējas testu. Ja vajadzīgi jauni testēšanas rezultāti vai ja rodas eksperimentālas problēmas skrīninga testā (piemēram, inhibēšana testējamās vielas toksiskuma dēļ), testēšanu veic atkārtoti, izmantojot pazeminātu virsmaktīvās vielas devu, un bioloģisko noārdīšanos kontrolē ar 14C mērījumiem vai ķīmiskām analīzēm. Testēšanu, izmantojot pazeminātas devas, veic pēc ESAO 308 (2000. gada augusts) vai ekvivalentas metodes.